Diari Oficial de la Generalitat Valenciana


Sumari del DOGV 4499, del 14-05-2003 (2003/5202)

ORDRE de 29 d'abril de 2003, de la Conselleria d'Economia, Hisenda i Ocupació, per la qual es convoquen dues beques per a la realització de pràctiques professionals de tècnic en Informàtica.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4499

Data del DOGV
:   14-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5202


Data del document
:   29-04-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * assignació per estudis
    * suport econòmic
    * professió de la informàtica
    * ajuda pública

ORDRE de 29 d'abril de 2003, de la Conselleria d'Economia, Hisenda i Ocupació, per la qual es convoquen dues beques per a la realització de pràctiques professionals de tècnic en Informàtica. [2003/Q5202]
  
La Conselleria d'Economia, Hisenda i Ocupació, en el marc de la política dirigida a l'especialització dels llicenciats i diplomats universitaris que han acabat els seus estudis en dates recents, convoca la concessió de dues beques perquè puguen accedir a la realització de pràctiques professionals, dins de l'àmbit de l'administració pública, llicenciats o enginyers superiors en Informàtica.
  
En virtut de les facultats que em conferix l'article 35 de la Llei de Govern Valencià, de 30 de desembre de 1983, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Convocar un concurs públic per a la concessió de dues beques, a fi de realitzar pràctiques professionals de tècnic d'Informàtica, en la Conselleria d'Economia, Hisenda i Ocupació.
  
Article 2
  
Aprovar les bases que s'adjunten com annex I de la present ordre. Les beques es regiran pel que disposen les bases de la convocatòria i el Decret 108/1992, de 6 de juliol, del Govern Valencià.
  
Article 3
  
El període de gaudiment d'una de les beques començarà l'1 de juliol de 2003 i el de l'altra beca començarà l'1 de setembre de 2003, sempre que el respectiu mes anterior s'haja realitzat l'adjudicació i acabaran ambdues el 31 de desembre de 2003. No obstant això, els dits períodes es podran prorrogar per als mesos que resten, respectivament, fins a completar l'any màxim de gaudiment per a cada una de les beques, sempre que hi haja consignació pressupostària en l'exercici 2004.
  
La dotació econòmica de les beques serà de 980 euros bruts mensuals cada una i se sufragarà a càrrec de la línia del programa pressupostari de l'Àrea d'Organització i Sistemes d'Informació 50.70.669.23, programa denominat Centre de Sistemes d'Informació, línia T3250000, per un import total màxim de 9.800 euros per a l'exercici 2003.
  
Esta convocatòria i la concessió de les beques es condiciona a la previsió de crèdit adequat i suficient en els
  
pressupostos de la Generalitat Valenciana.
  
Article 4
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Article 5
  
Contra la present ordre, que posa fi a la via administrativa, es podrà interposar recurs contenciós administratiu, d'acord amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa, dins del termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València, 29 d'abril de 2003
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Bases de la convocatòria per a la concessió de dues beques, per a la realització de pràctiques professionals de tècnic d'Informàtica en la Conselleria d'Economia, Hisenda i Ocupació.
  
Primera. Objecte
  
Les beques tenen per objecte la formació complementària i l'especialització per a personal tècnic en informàtica en centres i servicis de la Conselleria d'Economia, Hisenda i Ocupació.
  
Segona. Requisits dels sol·licitants
  
Podran optar a les beques les persones que acrediten els requisits següents:
  
a) Ser ciutadà espanyol o d'algun altre estat membre de la Unió Europea.
  
b) Ser llicenciat o enginyer superior en informàtica, i estar en possessió de la titulació mencionada en acabar el termini de presentació de la sol·licitud.
  
Tercera. Duració i dotació econòmica
  
El període de duració de les beques comprendrà per a una des de l'1 de juliol de 2003 i per a l'altra beca des de l'1 de setembre de 2003, sempre que el respectiu mes anterior s'haja realitzat l'adjudicació, fins a l'acabament per a ambdues de l'exercici de l'any 2003, si bé s'establix la possibilitat de pròrrogues pels mesos que resten fins a completar un any de gaudiment per a cada una de les beques, sempre que la llei de pressupostos per a l'any 2004 reculla crèdit pressupostari a l'efecte.
  
L'import de les beques es pagarà mensualment, amb la certificació prèvia de la Secretaria General, i amb l'informe previ del cap del Servici de Sistemes del Centre de Sistemes d'Informació de la Conselleria d'Economia, Hisenda i Ocupació, de la bona marxa de l'activitat objecte de les beques.
  
Quarta. Formalització de les sol·licituds
  
Les sol·licituds que han de presentar les persones interessades s'ajustaran al model de sol·licitud que figura en l'annex II de la present resolució. Els candidats hauran de presentar les sol·licituds en el Registre General de la Conselleria d'Economia, Hisenda i Ocupació, situat al carrer del Palau, 12, 46562 València, o en qualsevol de les dependències previstes en l'article 38, paràgraf quart, de la Llei de Règim Jurídic de les Administracions Públiques i del Procediment Administratiu Comú. En este últim cas es prega els candidats ?a efectes de agilitar i sense caràcter de requisit excloent- que, a més, dirigisquen un missatge al compte de correu electrònic del Servici d'Organització, Coordinació i Informació d'Economia i Hisenda, nayhxcnnkyqvkpjfmjgy@grh.vz, indicant en l'assumpte «Beques 2003: tècnic d'Informatica».
  
Les sol·licituds hauran de dur adjunta, la documentació següent:
  
a) Currículum, en el qual es faran constar les dades personals, fotocòpia compulsada del document nacional d'identitat/passaport, el domicili habitual, el telèfon, l'expedient acadèmic.
  
b) Certificat acadèmic que acredite els requisits exigits en la base segona i on consten les qualificacions obtingudes i el nombre de convocatòries per assignatura.
  
c) Tota la documentació que jutge pertinent adjuntar-hi com a mèrit personal. En cas de treballs realitzats o publicats se n'haurà d'adjuntar-hi una còpia.
  
d) Declaració responsable de no tenir concedida qualsevol altra beca o ajuda per a la mateixa o similar activitat.
  
Tota la documentació s'haurà de presentar en documents originals o en fotocòpies degudament compulsades. La documentació que no complisca estos requisits no serà tinguda en compte a l'hora de baremar l'expedient personal del sol·licitant.
  
Si la sol·licitud no reunix els requisits i els documents que s'assenyalen en esta base, es requerirà la persona interessada perquè, en un termini de 10 dies, esmene la falta o adjunte els documents preceptius, amb la indicació que, si no ho fa així, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Termini de presentació de les sol·licituds
  
El termini per a lliurament de les sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
Sisena. Termini de selecció i concessió de les beques
  
Es constituirà una comissió avaluadora presidida per la secretària general administrativa de la conselleria, o funcionari en qui delegue. En formaran part com a vocals el director del Centre de Sistemes d'Informació, el cap de Servici de Sistemes d'Informació, el cap del Servici d'Administració i Afers Generals o funcionari en qui delegue, i un funcionari del Servici d'Organització, Coordinació i Informació, que actuarà de secretari.
  
La comissió avaluadora es reunirà dins dels 15 dies següents a l'acabament del termini de presentació de sol·licituds, i podrà convocar tots aquells candidats que considere convenient a fi de comprovar, mitjançant prova escrita o entrevista, aquells aspectes referents als mèrits adduïts que s'estimen d'interés.
  
Les condicions de mèrit avaluables per la comissió qualificadora i les puntuacions que s'atorgaran són les següents:
  
a) Expedient acadèmic personal, de 0 a 6 punts.
  
b) Realització de cursets o experiència professional en els aspectes que es detallen a continuació, de 0 a 5 punts.
  
- Coneixement de programari ofimàtic.
  
- Coneixement de xarxes d'àrea local i d'àrea extensa.
  
- Coneixement de programació web (HTML, XML, JAVA...).
  
c) Altres titulacions que no constituïsquen requisit per a la concessió de la beca:
  
- Títol de doctor, 2 punts.
  
- Títol de llicenciat o equivalent, 1 punt.
  
- Diploma universitari o equivalent, 0,5 punts.
  
Aquelles sol·licituds que no aconseguisquen un mínim de 4 punts en l'avaluació general, seran desestimades tant per a la concessió de les beques com per a ser tingudes en compte en elaborar les llistes d'espera.
  
La resolució de concessió i/o denegació de les beques es notificarà a les persones interessades. La resolució del conseller d'Economia, Hisenda i Ocupació, que atorgue les beques, a la vista del veredicte de la comissió avaluadora, es publicarà a més en el Diari Oficial de la Generalitat Valenciana. A esta relació s'adjuntarà una borsa constituïda pels aspirants que no resulten adjudicataris de les beques, prioritzats per ordre de puntuació per a cobrir les vacants que puguen sorgir durant el període de gaudiment.
  
La Conselleria d'Economia, Hisenda i Ocupació es reserva la facultat d'interpretar el contingut d'esta convocatòria de beques i llista de reserva de becaris.
  
La condició de becari o d'integrant de la borsa de reserva de becaris no generarà cap relació laboral amb la Generalitat Valenciana.
  
El termini màxim per a resoldre les sol·licituds serà de sis mesos des de la data de publicació de la present convocatòria en el Diari Oficial de la Generalitat Valenciana. Transcorregut este, i davant la falta de resolució expressa, s'entendran desestimades totes les sol·licituds.
  
Setena. Obligacions, tutoria i incidències dels becaris
  
Les beques concedides són incompatibles amb qualsevol altra beca o ajuda, i amb la realització d'una activitat laboral regular. La infracció d'esta regla autoritzarà la conselleria a cancel·lar el gaudiment de les beques.
  
Els becaris, una vegada rebuda la notificació d'haver sigut seleccionats per a una beca, estaran obligats a tenir una dedicació de 35 hores setmanals, que s'hauran de realitzar sota la supervisió del personal de l'Àrea d'Organització i Sistemes d'Informació de la Conselleria d'Economia, Hisenda i Ocupació.
  
Al final del període de la beca, els becaris elaboraran una memòria de les activitats dutes a terme.
  
La conselleria s'encarregarà d'ordenar les activitats dels becaris ?segons els criteris que s'establisquen- en el període de gaudiment de les beques.
  
El conseller d'Economia, Hisenda i Ocupació resoldrà les incidències que es produïsquen durant les beques i podrà deixar-les sense efecte, amb l'audiència prèvia de la persona interessada, en el cas d'incompliment de les seues obligacions per part del becari, o quan no realitze l'activitat que motivà la concessió, o deixe de reunir els requisits exigits.